رمسيس التانى

**رمسيس التانى** ( 𓇳𓄟𓇓 &rlm;
&lrm;  ;    ) هو اعظم و اقوى الملوك اللى حكمو مصر على مر التاريخ الفرعون العظيم دا حكم مصر حكم مصر لفتره طويله من سنة 1279 لسنة 1213 قبل الميلاد لمده سته و ستين سنه و شهرين و بيجى ترتيبه التالت فى ملوك الاسره التسعتاشر اللى حكمت مصر فى المملكة الحديثه. رمسيس التانى ساب اثار رائعه من اشهرها معبد ابو سمبل معبد الائصر و معبد الكرنك.
رمسيس التانى اتولد سنه 1303 (ق ع ح) وعينه ابوه (سيتى الاولانى) ولى للعهد و هو عنده 14 سنه يادوب  و وصل لمنصب الفرعون و هو عنده عشرين سنه. ويتقال انه عاش لحد ما وصل عمره 99 سنه بس على الارجح مات و هو عنده تسعين او واحد و تسعين سنه. واتدفن فى مقبره من مقابر وادى الملوك و جثته (الموميا بتاعته) معروضه دلوقتى فى المتحف المصرى فى مدينة القاهره.

رمسيس التانى ، اتولى على العرش يوم 31 مايو 1279 قبل الميلاد و بيعتبر أقوى فرعون عرفته مصر. وركز الجزء 1 حكمه على بنا المدن و المعابد و النصب التذكارية. و اسس مدينة بى- رمسيس فى دلتا النيل و خلاها عاصمته الجديدة والقاعده الرئيسيه لحملاته العسكريه فى سوريا. بى- رمسيس اتبنت على بقايا مدينة اواريس ، عاصمة الهكسوس لما حكموا مصر ، و كانت موقع المعبد الرئيسى لعبادة الاله ست .
## حياته
تصغير|تمثال لرمسيس التانى فى طفولته
رمسيس التانى اتولد حوالى سنة 1303 قبل الميلاد, هو الابن التانى للملك **[[سيتى الاولانى|سيتى الاول]]** و امه هى **[[الملكه تويا]]** و اشهر زوجاته الملكه **[[نفرتارى]]** . وعند سن الاربعتاشر، اتعين ولى عهد ابوه سيتى الاول. ويعتقد انه اخد العرش و هو فى اوائل العشرينات من عمره و اخد حكم مصر من سنة 1279 قبل الميلاد لسنة 1213 قبل الميلاد علشان يكون مجموع مدة حكمه 66 سنه و شهرين . و بيعتقد كتير من علما الاجيبتولوجى انه خلف اكتر من 100 ولد و بنت. الفرعون بعت حملات كتير لتأديب اعداء مصر فى الشمال(سوريا و لبنان و فلسطين) و ليبا و النوبه. و من اشهر المعارك اللى بنيت عبقريته العسكريه **معركه قادش** و كمان كان الفرعون العظيم دا مهتم جدا ببنايه المعابد و المدن و بنى عاصمه جديده لمصر فى دلتا النيل و سماها **بي-رمسيس** يعنى المدينه العظيمه بتاعه رمسيس
مات الملك العظيم سنة 1213 (ئ ع ح) بسبب امراض الشيخوخه و عمره فوق التسعين سنه بعد ما عاش اطول من كتير من زوجاته و لحد اولاده، و كان بيعانى من تصلب الشرايين و التهاب المفاصل.مات الفرعون و هو سايب اثار فى كل حته فى مصر زى المقبره الرائعه اللى بناها لمراته و محبوبته **نفرتارى** تسع ملوك من بعده اتسمو على اسمه رمسيس تكريما لذكراه بس ولا واحد منهم قدر ينافسه فى العظمه و الانجازات. بعد موته ب ميه و خمسين سنه، انهارت الامبراطوريه المصريه الى حوالين يحافظ عليها ويوسعها.
left|170 px|thumb|الربة ايزيس هيا بتدى مفتاح الحياةلنفرتارى

## معاركه الحربيه
الشهره الكبيره اللى نالها رمسيس التانى كانت بسبب معركه **قادش** بس دى كانت واحده من المعارك الكتيره اللى انتصر فيها على اعداء مصر و دى لسته باهم انتصاراته العسكريه
* **معركه شيردين البحريه** ضد القراصنه اللى كانو بيهاجمو سفن البضايع المصريه فى البحر المتوسط
* **الحمله الاولانيه على سوريه** و اللى عملها فى السنه الرابعه من حكمه وسجلها للتاريخ على حجر موجود لسه لحد دلوئتى فى مكان قريب من **بيروت** و اسر فيها امير فلسطينى و جابه معاه لحد مصر ك اسير حرب
* **الحمله التانيه على سوريه** المعروفه باسم معركه **قادش** و الى قام بيها الملك رمسيس فى السنه الخامسه من حكمه و هى جزء من الحرب اللى كانت مستمره بين المصريين و الحيتيين حوالين مد النفوذ و توسيع المستعمرات. المعركه حصلت سنه 1279 (ئ ع ح) و هى بتعتبر اكبر معركه فى التاريخ من عدد العجلات الحربيه اللى شاركت فيها(مابين خمس-ت-الاف و ست-ت-الاف عجله حربيه). اتجمعت جيوش من اكتر من عشرين دوله من وسط هضبه الاناضول و شمال سوريه و اتحدت ضد جيش مصر و عملو له كمين و قدروا يدمرو جناح كامل من الجيش المصرى لكن رمسيس التالت قدر ينجو من الموت و حافظ على معظم جيشه ووصل بيه لحد مصر. ايه الى حصل بالظبط فى المعركه دى لسه محل خلاف بين العلما علشان الجنبين المصرى و الحيتى كل واحد بيقول انه حقق انتصار كبير على الطرف التانى.على كل الاحوال الحاجة الوحيدة اللى الطرفين متفئين عليها هى انها كانت **معركه عظيمه و كبيره**
* **الحمله التالته على سوريه**
يبدو ان هيبه الجيش المصرى اتهزت بعد موقعه قادش فابتدا الامرا الكنعانيين فى الثوره ضد الحكم المصري(و طبعا بدعم من الحيتيين العدو الاول لمصر). فى السنه السابعه من حكمه رجع رمسيس التالت لسوريه و نجح المره دى فى انه يحقق انتصارات اكبر من اى مره فاتت ووصل بجيشه لحد القدس و اريحا و لحدلدمشق و ما بعد قادش
* **حمله النوبه** و قام بيها و هو عنده 22 سنه و بنا هناك معبد سجل فيه انتصاراته
* حمله** ليبيا** مافيش تسجيلات مفصله لحملات عسكريه ضخمه على ليبيا لكن فى اثار و قلاع مصريه فى الساحل الشمالى بتشير لنوع ما من التواجد المصرى التاثير السياسى فى المناطئ دى.

## معاهده السلام
القائد العظيم هو اللى بيدرك ان فى حروب مش ممكن الانتصار فيها من دون خساره كل شيء. رمسيس التانى فى السنه الخمسه و عشرين من حكمه وصل للحئيئيه دى وقبل و قرر يعمل معاهده سلام مع اعداءه **الحيتيين**و حرر المعاهده من نسختين واحده باللغه مصريه القديمة واحده بللغه الاكاديه. النسختين متطابئتين فى معظم النصوص بس بيختلفو فى حته من طلب السلام: الحيتيين فى نسختهم بيئولو المصريين طلبوا السلام و المصريين فى نسختهم بيئولو الحيتيين هم اللى طلبو يوقعو المعاهده. المعاهده محفوره بالكامل فى معبد الكرنك و متكونه من تمن-ت-اشر بند و وقع عليها رمسيس التانى و **حاتوسيلى التالت** ملك الحيتيين. المعاهده دى بتعتبر اول **معاهد سلام** فى التاريخ و هى اللى انهت سنين طويله من الحروب بين الامبراطوريتين المصريه و الحيتيه.

## سفر الخروج
قصه خروج اليهود من مصر بقياده موسى ماهياش قصه من التاريخ العلمى لكن قصه من التاريخ التوراتى و مذكوره فى القران و العهد الجديد(الانجيل) و العهد القديم (التوراه) و ده  رغم ان مفيش اى دليل علمى او وثيقه تاريخيه بتشير للحادثه دى لكن رغم كده الملك رمسيس التانى كان متهم من وقت طويل انه هو** فرعون الخروج** اللى مات **غرقان** فى البحر الاحمر و هو بيطارد اليهود. سنه 1974 لاحظ العلما ان موميا الملك فى حاله سيئه و قررو يسفروها لباريس علشان يعالجوها هناك. و دى كانت فرصه لعلما اللاجبتولوجى والانثروبولجى لدراسه الجثه و خلصت الدراسات دى ان الملك رمسيس التانى مات بسبب امراض الشيخوخه و مش بسبب **الغرق** ممكن بسبب التهاب المفاصل و الاسنان. الفرعون طلع له باسبور مصرى قبل ما يسافر و مكتوب فى خانه الوظيفه **(ملك مصر الراحل)**. ولما وصل فرنسا عملو له استقبال عسكرى مهيب فى المطار.

## تمثال و ميدان رمسيس

اتنقل تمثال رمسيس التانى فى اول الخمسينات و اتنصب فى اشهر ميادين القاهره (ميدان باب الحديد) و بقى اسمه ميدان رمسيس تكريما للفرعون الجليل وف سنه 2006 قررت الحكومه المصريه تنقله من ميدانه المشهور اللى فى وسط القاهره قدام **محطه مصر** وحطوه فى منطقه الاهرامات فى محافظه الجيزه علشان يرمموه لحد ما يخلصوا المتحف المصرى الجديد فى ميت رهينه على طريق مصر اسكندريه الصحراوى و خدت عمليه النقل حوالى عشر ساعات فى يوم الجمعه 25 اغسطس 2006 و اتجمع الاف من المصريين على جنبين الطرييق علشان يودعو تمثال الملك العظيم اللى عاش و مات و لسه باقى كرمزلمجد و عظمه مصر.

## بص كمان على
* شجرة عيلة سلالة الاسره التسعتاشر

## مصادر
المصرية العامة للاستعلامات

رمسيس التانى
تصنيف:مصر القديمه